***Obrazloženje ostvarenja prihoda i primitaka, rashoda i izdataka***

***O prihodima i primicima*:**

U ovom izvještajnom razdoblju ostvareni su tekući prihodi Proračuna Grada Korčule za 2022. godinu (dalje u tekstu: Proračun) u iznosu od 19.240.974 kn ili 26% u odnosu na plan, a 43% više nego u istom razdoblju 2021. godine. Ukoliko iz razmatranja izuzmemo ukupne prihode korisnika Proračuna, ostvareni su prihodi Proračuna od 18.098.595 kn ili 25% od planiranog, a ukoliko izuzmemo još i pomoći (skupina 63), prihodi su ostvareni u iznosu od 12.053.064 kn ili 26% u odnosu na plan.

**Prihodi poslovanja (razred 6**) ostvareni su u iznosu od 19.220.591 kn ili 27% od planiranog. U odnosu na isto razdoblje 2021.godine ovi prihodi su 43% veći. Ukoliko iz razmatranja izuzmemo prihode korisnika Proračuna ostvarenje je 18.078.212 kn ili 26% od planiranih.

**Prihodi od poreza (skupina 61**) ostvareni su u iznosu od 8.205.827 kn odnosno 54% više nego u istom razdoblju prethodne godine, a 62% u odnosu na plan.

**Gradski porezi (dio skupine 61)** - porez na kuću za odmor, porez na potrošnju, porez na promet nekretnina i porez na tvrtku-ukinut), su naplaćeni u iznosu od 1.771.342 kn ili 11% više nego u istom razdoblju prethodne godine.

**Pomoći iz inozemstva i od subjekata unutar općeg proračuna (skupina 63**) su ostvarene u iznosu od 6.045.531 kn ili 82% više nego prošle godine, a 15% od plana. Odnose se na:

* kapitalne pomoći iz državnog proračuna temeljem prijenosa EU sredstava u iznosu od 4.873.968 kn, temeljem zahtjeva za nadoknadom sredstava projekata obnove Gradskog muzeja i kuće Marka Pola
* kapitalne pomoći iz Agencije APPRRR za uređenje šetališta Tina Ujevića, u iznosu 886.705 kn,
* kapitalne pomoći iz Ministarstva turizma za interpretacijski centar kuće Marka Pola, u iznosu od 103.390 kn,
* tekuće pomoći Ministarstva kulture u iznosu od 16.000 kn za monografiju Marka Andrijića,
* tekuće pomoći županije Dubrovačko-neretvanske od 1.050 kn za ogrijev potrebitim građanima,
* tekuće pomoći Ministarstva kulture u iznosu od 66.040 kn za aktivnosti Gradske knjižnice i Centra za kulturu, tekuće pomoći općine Lumbarda od 85.058 kn za dječji vrtić te ostale tekuće pomoći od 13.320 kn za dječji vrtić.

**Prihodi od imovine (skupina 64)** - naknade za koncesije, zakup poslovnog prostora i javnih površina, spomenička renta, naknada za nezakonito izgrađene zgrade, prihodi od zateznih kamata) ostvareni su u iznosu od 1.401.957 kn ili 20% u odnosu na plan, a 8% više u odnosu na isto razdoblje prethodne godine.

**Prihodi od upravnih i administrativnih pristojbi, pristojbi po posebnim propisima i naknada (skupina 65)** - komunalna naknada, komunalni doprinos, vodni doprinos, turističke pristojbe, prihod od prodaje drž.biljega, sufinanciranja i dr., ostvareni su u iznosu od 3.073.457 kn ili 35% od plana a 6% manje nego u istom razdoblju prethodne godine. Tu su iskazani prihodi korisnika u iznosu od 412.611 kn (Dječji vrtić Korčula-sufinanciranja cijene usluge vrtića od roditelja).

**Prihodi od prodaje proizvoda i robe te pruženih usluga i prihodi od donacija (skupina 66**) ostvareni su u iznosu od 394.634 kn ili 27% od plana, a 98% više nego u istom razdoblju prethodne godine. Prihodi ove skupine odnose se pretežito na proračunske korisnike 284.184 kn, i to pretežito prihode od pruženih usluga proračunskih korisnika te donacije koje su ostvarene u iznosu od 110.450 kn.

**Prihodi od kazni, upravnih mjera i ostali prihodi (skupina 68**) ostvareni su s 99.184 kn ili 223% više nego prethodne godine, 46% od plana. Ovi prihodi se odnose na prihode Grada i to prihode od kazni za prometne i ostale prekršaje u nadležnosti MUP-a.

**Prihodi od prodaje nefinancijske imovine (razred 7**) ostvareni su s 20.384 kn, 66% više nego prošle godine. Ovi prihodi odnose se na prodaju stanova u vlasništvu Grada.

**Primici od zaduživanja (razred 8)** od realiziranog kredita HBOR-a za EU projekte u iznosu od 14.495.000 kn, u ovom razdoblju ostvareni su u iznosu od 1.027.266 kn. Primici su namijenjeni predfinanciranju kapitalnih projekata sufinanciranih sredstvima iz EU fondova i to: Šetalište Tina Ujevića, obnova kuće Marka Pola, Revitalizacija obrambenih utvrda Grada Korčule i obnova Gradskog Muzeja.

Primici po osnovu kreditnog zaduženja kod HBOR-a za Modernizaciju javne rasvjete,planirani u iznosu od 6.300.000 kn, u ovom su razdoblju započeti s ostvarenjem te iznose 3.459.333 kn.

U odnosu na plan, primici su ostvareni s 82%.

***Prihodi ustanova, korisnika Proračuna su ostvareni kako slijedi:***

|  |  |  |  |  |  |
| --- | --- | --- | --- | --- | --- |
| ***KORISNIK PRORAČUNA*** | ***UKUPNO*** | ***VLASTITI I OSTALI PRIHODI*** | ***IZ PRORAČUNA*** | ***OSTALI PRIHODI***  | ***VIŠAK / MANJAK*** |
| *sadržan u prihodima* |
|   | ostvarenje | plan  | ostvarenje | ostvarenje | Ostvarenje | ostvarenje |
|   | 1(2+3) |   | 2 | 3 | 4 | 5 |
| Gradski muzej Korčula | 562.387,24 | 291.412,00 | 118.623,38 | 443.763,86 | 399,51 | 15.137,90 |
| Gradska knjižnica Ivan Vidali | 384.980,11 | 495.000,00 | 83.474,27 | 301.505,84 | 54.939,69 | -6.371,31 |
| Dječji vrtić Korčula | 2.232.700,80 | 1.106.514,00 | 643.563,27 | 1.589.137,53 | 161.860,79 | 127.514,46 |
| Centar za kulturu Korčula | 401.611,41 | 608.400,00 | 83.744,80 | 317.866,61 | 50.118,41 | 13.434,55 |
| Ustanova Športski objekti  | 1.792.970,50 | 180.000,00 | 212.973,64 | 1.579.996,86 | 792.156,25 | 730.151,32 |
| **Ukupno** | **5.374.650,06** | **2.681.326,00** | **1.142.379,36** | **4.232.270,70** | **1.059.474,65** | **879.871,92** |

***O rashodima i izdacima*:**

Rashodi i izdaci su izvršeni u visini od 29.090.782 kn ili 38% u odnosu na planirano a 30% više nego u istom razdoblju prethodne godine. Od tog iznosa 5.227.908 kn su rashodi ustanova korisnika Proračuna.

**Rashodi poslovanja (razred 3**) iznose 13.017.793 kn ili 45% od planiranog, a 19% više nego u istom razdoblju prethodne godine. Od ovog iznosa 5.132.530 kn odnosi se na ustanove korisnike Proračuna.

**Rashodi za nabavu nefinancijske imovine** **(razred 4)** ostvareni su u iznosu od 9.857.484 kn ili 26% od plana a 11% manje nego u istom razdoblju prethodne godine.

Ovi rashodi se odnose na:

* Modernizaciju javne rasvjete 5.368.844 kn,
* obnovu kuće Marka Pola 1.335.914 kn,
* opremanje interpretacijskog centra kuće Marka Pola i informatizaciju Grada 905.250 kn,
* radove na cesti GZ Lokva 622.004 kn,
* reflektore za Bazen 257.580 kn,
* razna dokumentacija za ceste, parkove, javne površine, parkirališta, poslovne prostore, sportske objekte 235.396 kn,
* dokumentaciju vezano za uređenje prometa Grada 216.250 kn,
* obnovu Doma kulture Korčula 225.053 kn,
* dokumentaciju za energetsku obnovu zgrada 157.978 kn,
* Totem za informiranje 105.750 kn,
* Muzejske izloške 62.686 kn,
* Knjige u knjižnici 48.716 kn,
* Projektnu dokumentaciju za Aglomeraciju 68.419 kn,
* Sanaciju zgrade Gradskog muzeja 64.220 kn,
* Kupnju građevinskog zemljišta iznad Vrtića 37.600 kn,
* Računalnu i uredsku opremu 67.920 kn,
* Komunalnu opremu klupe i tuševe za plaže 61.029 kn i
* Obnovu Južnog zida 16.875 kn.

Na ustanove korisnike Proračuna, u ovom razredu rashoda, odnosi se 95.378 kn.

**Izdaci za financijsku imovinu i otplate zajmova (razred 5)** iznose 6.215.505 kuna ili 62% od planiranog godišnjeg iznosa. Odnose se na otplatu dugoročnog kredita HBOR-a za Projekte Grada u iznosu od 5.024.830 kn.

Otplaćeno je 1.190.675 kn beskamatnog zajma Ministarstvu financija.

Ako usporedimo raspoložive tekuće prihode s izvršenim rashodima u izvještajnom razdoblju, vidimo da su ostvareni prihodi za 3.634.303 kn manji od rashoda, dok su izdaci veći za 1.728.906 kn od ostvarenih primitaka.

Raspoloživa sredstva iz prethodnih godina predstavljaju ukupni manjak od 4.272.325 kn što je rezultat početnog manjka Grada od 5.152.197 kn i ukupnog viška kod ustanova korisnika Proračuna od 879.872 kn.

Ukoliko uračunamo ostvareni manjak prihoda i primitaka iz prvog polugodišta, u ovom izvještajnom razdoblju imamo rezultat od 9.635.533 kn manjka prihoda nad rashodima.

***U izvještajnom razdoblju, rashodi proračunskih korisnika bili su kako slijedi***:

|  |  |  |
| --- | --- | --- |
|   | ***plan*** | ***ostvarenje***  |
| ***Gradski muzej Korčula*** | 1.122.212 | 567.696 |
| ***Gradska knjižnica Ivan Vidali*** | 1.229.800 | 384.506 |
| ***Dječji vrtić Korčula*** | 4.405.233 | 2.158.067 |
| ***Centar za kulturu Korčula*** | 1.452.800 | 387.148 |
| ***Ustanova Športski objekti Korčula*** | 2.190.000 | 1.730.491 |
| ***Ukupno*** | ***10.400.045*** | ***5.227.908*** |

***Izvještaj o korištenju proračunske zalihe***

U 2022.godini planirana je proračunska zaliha od 100.000 kuna za neplanirane i nedovoljno planirane rashode tijekom godine. Ukupno je raspoređeno 76.354,23 kuna za programe koji su prikazani u tablici koja slijedi. U tablici se navodi opis aktivnosti, korisnik sredstava, iznos odobrenih sredstava, datum isplate te klasifikacijska oznaka dokumenta kojim se odobrava pojedina isplata.

|  |  |  |  |  |  |
| --- | --- | --- | --- | --- | --- |
| ***Rbr.*** | ***Opis / Projekt*** | ***Korisnik***  | ***Iznos***  | ***Isplaćeno dana*** | ***Odluka - Klasa*** |
| 1 | Donacija za blagoslov | Župa Sv.Marka | 1.000,00 | 05.01.2022. | 401-03/22-01/02 |
| 2 | Donacija za spomen obilježje | KUD Petar Crnomir | 6.562,50 | 18.01.2022. | 402-01/21-01/13 |
| 3 | Pomoć za popunjavanje knjižnične građe | O.Š.Petar Kanavelić | 2.141,94 | 24.01.2022. | 402-04/22-01/02 |
| 4 | Donacija za nabavku lifta za stepenice | Fizička osoba 1 | 35.812,50 | 23.02.2022. | 402-04/22-01/03 |
| 5 | Donacija za izradu fotografija | Udruga Kap u moru | 2.000,00 | 24.02.2022. | 402-04/22-01/13 |
| 6 | Donacija za kupnju namještaja obitelji | Udruga Kap solidarnosti | 300,00 | 01.03.2022. | 402-04/22-01/12 |
| 7 | Donacija za stručno predavanje lječnika | Centar za socijalnu skrb  | 500,00 | 11.03.2022. | 402-04/22-01/19 |
| 8 | Donacija za liječenje kćerke  | Fizička osoba 2 | 5.000,00 | 11.03.2022. | 402-04/22-01/17 |
| 9 | Donacija za liječenje | Fizička osoba 3 | 500,00 | 11.03.2022. | 402-04/22-01/18 |
| 10 | Bakalar za maškare | KKK Bonkulovići | 903,96 | 17.03.2022. | URA-220124/22 |
| 11 | Donacija za snimanje filma | Udruga Tisno | 200,00 | 28.03.2022. | 402-04/22-01/15 |
| 12 | Donacija za karitativnu pomoć za Uskrs | Caritas Župe Sv.Ante Knin | 500,00 | 26.04.2022. | 402-04/22-01/20 |
| 13 | Donacija za maturalni ples | S.Š.Petra Šegedina | 2.000,00 | 26.04.2022. | 402-04/22-01/20 |
| 14 | Donacija za proslavu blagdana | Župa Sv. Nikole | 2.000,00 | 25.05.2022. | 402-04/22-01/28 |
| 15 | Donacija za sudjelovanje na natjecanju | Rukometni klub Korčula | 15.000,00 | 31.05.2022. | 402-04/22-01/30 |
| 16 | Donacija za prijevoz na Županijski turnir | Teniski klub Mot | 933,33 | 03.06.2022. | 402-04/22-01/27 |
| 17 | Donacija za prigodni turnir | Boćarski klub Sv. Antun | 1.000,00 | 09.06.2022. | 402-04/22-01/31 |
|   | ***UKUPNO:*** |   | **76.354,23** |   |   |

***Izvještaj o zaduživanju i danim jamstvima u 2022.***

Otplata glavnice dugoročnog kredita HBOR-a za Projekte Grada, izvršena refundiranim bespovratnim sredstvima EU, po Zahtjevima za nadoknadom sredstava, iznosi 5.024.830 kn. Kredit se otplaćuje bespovratnim sredstvima EU, refundiranih prema iznosima plaćenih obaveza dobavljača, potraživanih temeljem Zahtjeva za nadoknadom sredstava.

Kamate po dugoročnom kreditu HBOR-a za Projekte Grada i Modernizaciju javne rasvjete, plaćene su prema dospjeću i u ovom razdoblju iznose 150.332 kn.

Jamstva nisu izdavana, zajmovi nisu davani.

**Primljeni zajmovi i otplate**

|  |  |  |  |  |  |
| --- | --- | --- | --- | --- | --- |
| R.br. | Naziv pravne osobe | stanje zajma 1.1. | otplate | primljeni zajmovi | stanje 30.06. |
| 1 | HBOR (za Projekte) | 13.796.108,36 | 5.024.830,24 | 0,00 | 8.771.278,12 |
| 2 | HBOR (za Modernizaciju JR) | 0,00 | 0,00 | 6.300.000,00 | 6.300.000,00 |
|   | Ukupno | 13.796.108,36 | 5.024.830,24 | 6.300.000,00 | 15.071.278,12 |

|  |  |  |  |
| --- | --- | --- | --- |
| **Dospjele kamate na zajmove**  |  |  |  |
| R.br. | Naziv pravne osobe | stanje 1.1. | dospjele kamate | plaćene kamate | stanje 30.06. |
| 1 | HBOR (za Projekte) | 0,00 | 149.895,97 | 149.895,97 | 0,00 |
| 2 | HBOR (za Modernizaciju JR) | 0,00 | 436,14 | 436,14 | 0,00 |
|   | Ukupno | 0,00 | 150.332,11 | 150.332,11 | 0,00 |

***Stanje nenaplaćenih potraživanja***

Na dan 30.06.2022. godine ukupan iznos nenaplaćenih potraživanja Proračuna iznosi 11.266.542 kn. Iznosi potraživanja do kraja 2015. godine, otpisat će se sukladno zakonskim propisima o zastari prava na naplatu.

***Stanje nepodmirenih dospjelih obveza***

Nepodmirene dospjele obveze Proračuna na dan 30.06.2022.godine iznose 4.857.357 kn.

***Stanje potencijalnih obveza po osnovi sudskih i ostalih postupaka***

Stanje potencijalnih obaveza po osnovi sudskih postupaka iznosi **7.566.811** kn (bez kamata i troškova postupka) i odnosi se pretežito (7.364.545 kn) na naknadu za oduzete nekretnine označene kao čest.zem. 655/17, 655/147 i 655/148 k.o.Korčula (kamp Kalac), kao i na utvrđivanje prava vlasništva određenih tužitelja fizičkih osoba (202.266 kn).